**О Б Р А З Л О Ж Е Њ Е**

**I. УСТАВНИ ОСНОВ**

Уставни основ за доношење Закона о организацији и надлежности државних органа у сузбијању организованог криминала, тероризма и корупције садржан је у одредби члана 97. став 1. тачка 16. Устава Републике Србије, којом је прописано да Република Србија уређује и обезбеђује организацију, надлежност и рад републичких органа.

**II.** **РАЗЛОЗИ ЗА ДОНОШЕЊЕ ЗАКОНА**

Важећи Закон о организацији и надлежности државних органа у сузбијању организованог криминала, корупције и других посебно тешких кривичних дела („Службени гласник РС”, бр. 42/02, 27/03, 39/03, 67/03, 29/04, 58/04 – др. закон, 45/05, 61/05, 72/09, 72/11 – др. закон, 101/11 – др. закон и 32/13), у основном тексту, донет је још 2002. године и до сада је више пута мењан. Тим законом образовани су државни органа који су надлежни за сузбијање кривичних дела организованог криминала, корупције и других посебно тешких кривичних дела.

Међутим, уочени недостаци у раду ових државних органа наметнули су потребу редефинисања њихове организационе структуре, односно законског уређења координације, међусобне сарадње и размене података са другим државним органима, посебно у циљу откривања, кривичног гоњења и суђења за коруптивна и друга посебно тешка кривична дела.

Постојећи унутрашњи правни оквир не прописује адекватне механизме за повезивање широког круга државних органа и концетрације стручног знања које би, у зависности од сваког конкретног предмета, јавном тужиоцу, као надлежном органу чије је основно право и дужност гоњење учинилаца кривичних дела, пружало јаку потпору, не само за спровођење истраге, односно прикупљање материјала за подизање оптужног акта, већ и даље током судског поступка, све до правоснажног окончања.

Обавеза доношења оваквог законског прописа произлази из Националне стратегије за борбу корупције за период од 2013. до 2018. године („Службени гласник РС”, број 57/13), као и пратећег Акционог плана („Службени гласник РС”, број 79/13), а директно из Стратегије истрага финансијског криминала за период од 2015. до 2016. године („Службени гласник РС”, број 43/15) (у даљем тексту: Стратегија).

Наиме, у другом делу Стратегије који носи наслов „Реформа постојећег система спровођења истрага финансијског криминала”, у опису стања рада делотворних репресивних органа наводи се да сви напредни алати и технике борбе против финансијског криминала, нова унутрашња организација полиције, јавног тужилаштва, судова, начин сарадње између полиције, јавног тужилаштва, Пореске управе, Управе за спречавање прања новца и других државних органа, као и финансијска форензика, морају бити уређени новим законом о организацији и надлежности државних органа у сузбијању организованог криминала, корупције и других посебно тешких кривичних дела.

Предложени закон нормативно решава питања организационог карактера, неопходна за ефикасну борбу против корупције, организованог, финансијског, привредног и криминала против службене дужности, али и питања успостављања концентрације најбољих људских и материјалних ресурса на једном месту. Такође, у складу са Стартегијом, овим законом су кривична дела против привреде и кривична дела против службене дужности одређена као кривична дела финансијског криминала и корупције.

Дакле, закон представља основу за реализацију свих циљева које поставља Стратегија, како у погледу рада делотворних репресивних органа, тако и погледу унапређене сарадње кроз посебне новине у виду увођења службеника за везу, ударних група и финасијских форензичара у наш репресивни систем.

Обавеза Републике Србије да законом уреди сва горе наведена питања произлази и из међународних уговора које је наша држава потврдила. Ово из разлога, што су потврђени међународни акти, сходно хијерархији важења прописа, део унутрашњег правног поретка, који се непосредно примењују и имај примат у односу на законе и друге опште акте. Међународне конвенције, и то: Конвенција Уједињених нација против незаконитог промета опојних дрога и психотропних супстанци („Службени лист СФРЈ – Међународни уговори”, број 14/90), Конвенција о прању, тражењу, заплени и конфискацији прихода стечених криминалом („Службени лист СРЈ – Међународни уговори”, број 7/02 и „Службени лист СЦГ – Међународни уговори”, број 18/05), Кривичноправна конвенција о корупцији („Службени лист СРЈ – Међународни уговори”, број 2/02, „Службени лист СЦГ – Међународни уговори”, број 18/05 и „Службени гласник РС – Међународни уговори”, број 102/07), Конвенција Уједињених нација против транснационалног организованог криминала („Службени лист СРЈ – Међународни уговори”, број 6/01 и „Службени лист СЦГ – Међународни уговори”, број 11/05), Конвенција Уједињених нација против корупције („Службени лист СЦГ – Међународни уговори”, број 12/05), Конвенција Савета Европе о прању, тражењу, заплени и одузимању прихода стечених криминалом и о финансирању тероризма („Службени гласник РС – Међународни уговори”, број 19/09), предвиђају или обавезују примену законских механизама, односно финансијских истражних радњи, како би се олакшало прикупљање доказа. Неопходност унапређења истражних метода у борби против организованог криминала, истовремене истраге кријумчарења дроге криминалних организација и њихових финансија и утврђивања финансија и имовине коју има организација предвиђена је и Препоруком о истовременим истрагама Савета Европе од 25. априла 2002. године. Поред тога, посебно је важно истаћи да је предметни закон усаглашен и са 40 нових ревидираних препорука FATF-а, према којима треба проширити овлашћења агенције за спровођење закона и истражних органа, при чему је акценат на употреби мултидисциплинарних истражних група и истрага у сарадњи с другим државама.

**III. ОБЈАШЊЕЊЕ ПОЈЕДИНАЧНИХ РЕШЕЊА**

Закон садржи девет глава, и то: уводне одредбе, организација и надлежност државних органа у сузбијању организованог криминала и тероризма, организација и надлежност државних органа у сузбијању корупције, служба финансијске форензике, сарадња државних органа, обука, подаци о имовном стању и безбедносне провере лица, чување тајних података и прелазне и завршне одредбе.

У Уводним одредбама Закона (чл. 1. и 2) одређује се предмет Закона и наводе се кривична дела на која се закон примењује, при чему су називи кривичних дела и бројеви чланова кривичних дела из Кривичног законика усаглашени са текстом Предлога закона о измена и допунама Кривичног законика. Одредбом члана 2. став 1. тачка 1) Закона предвиђено је да се Закон примењује ради откривања, кривичног гоњења и суђења за кривична дела организованог криминала, што подразумева да се предметни закон примењује увек када је одређено кривично дела почињено од стране групе од три или више лица, која постоји одређено време и делује споразумно, у циљу вршења једног или више кривичних дела за која је прописана казна затвора од четири године или тежа казна, ради непосредног или посредног стицања финансијске или друге користи. Даље, прописано је да се Закон примењује на кривична дела из чл. 310. и 311. Кривичног законика, на кривична дела против службене дужности садржана у Глави тридесет трећој Кривичног законика, осим кривичних дела из чл. 360. и 369, као и на ревидирана кривична дела против привреде. У тачки 5) истог става наведена су кривична дела против човечности и других добара заштићених међународним правом на која се закон примењује. Примена предметног закона на поједина кривична дела против државних органа, односно против правосуђа је условно постављена, у смислу да ће се закон на ова дела примењивати тек уколико су иста извршена у вези са кривичним дела из тач. 1) до 5) тог члана Закона.

Организација и надлежност државних органа у сузбијању организованог криминала и тероризма уређена је чл. 3. до 12. Закона.

Одредбом члана 3. Закона прописана су кривична дела за која поступају државни органи надлежни за сузбијање организованог криминала и тероризма, и то су, у првом реду, кривична дела из члана 2. тач. 1), 2) и 5) Закона. С друге стране, када се ради о поступању државних органа надлежних за сузбијање организованог криминала у погледу кривичних дела против службене дужности, одлучујући услов за успостављање надлежности је субјективног карактера и тиче се својства извршиоца, односно потребно је да се ради о изабраном, именованом или постављеном лицу, док је код кривичних дела против привреде прописан одлучујући услов објективног карактера који се тиче преласка постављеног имовинског цензуса. За остварену имовинску корист релевантна је вредност преко 200.000.000 динара, односно преко 800.000.000 за када је у питању вредност јавне набавке. И на крају што се тиче кривичних дела против државних органа односно против правосуђа, државни органи надлежни за сузбијање организованог криминала поступаће уколико су иста извршена у вези са делима из тач. 1) до 3) тог члана, а за кривично дело прања новца у случају када имовина која је предмет прања новца потиче из тач. 1) до 4) тог члана.

Одредбом члана 4. Закона прописан је круг државних органа надлежних за поступање у предметима кривичних дела организованог криминала и тероризма наведених у члану 3, а то су: Тужилаштво за организовани криминал, Министарство унутрашњих послова ̶ организациона јединица надлежна за сузбијање организованог криминала, Посебно одељење Вишег суда у Београду за организовани криминал, Посебно одељење Апелационог суда у Београду за организовани криминал, као и Посебна притворска јединица Окружног затвора у Београду.

Надлежност и руковођење Тужилаштвом за организовани криминал, као и посебна стручна знања и искуство на основу којих кандидат остварује предност приликом предлагања за Тужиоца за организовани криминал, односно његовог заменика прописани су одредбом члана 5. Закона.

Организациона јединица надлежна за сузбијање организованог криминала у Министарства унутрашњих послова надлежна је за обављање полицијских послова у вези са кривичним делима из члана 3. Закона. Старешину ове организационе јединице поставља и разрешава министар надлежан за унутрашње послове уз прибављено мишљење Тужиоца за организовани криминал.

Одредбом члана 7. Закона прописано је да је Виши суд у Београду, надлежан у првом степену за територију Републике Србије, за суђење у поступцима за кривична дела наведена у члану 3. Закона, при чему надлежност Вишег суда врши Посебно одељење Вишег суда у Београду за организовани криминал.

Истим чланом прописано је да посебним одељењем руководи председник одељења којег поставља председник Вишег суда у Београду, на прописани период, водећи рачуна о услову који се тиче дужине трајања професионалног искуства у области кривичног права. Дужина трајања професионалног искуства у наведеној области постоји као услов и код распоређивања судија у Посебно одељење, а судије се као и председник одељења, распоређују у Посебно одељење на одређени период. И код распоређивања и код упућивања у Посебно одељење, водило се рачуна о начелу непремостивости судије, што значи да је постојање писмене сагласности судије који се распоређује, односно упућује, обавезно.

За разлику од заменика јавног тужиоца чије упућивање у Тужилаштво за организовани криминал након истека максималног периода трајања може бити продужено, та могућност за судију упућеног у Посебно одељење Вишег суда у Београду за организовани криминал није предвиђена. Са друге стране, и овде се као и код предлагања Тужиоца за организовани криминал, односно његовог заменика, предност приликом распоређивања, односно упућивања даје судијама које поседују потребна стручна знања и искуство из области борбе против организованог криминала и корупције.

Одредбом члана 8. Закона прописано је да је Апелациони суд у Београду, надлежан у другом степену за територију Републике Србије, за суђење у поступцима за кривична дела наведена у члану 3. Закона, при чему надлежност Апелационог суда врши Посебно одељење Апелационог суда у Београду за организовани криминал. Сва питања која се тичу руковођења предметним одељењем, као и питања распоређивања и упућивања, односно квалификација на основу којих судија остварује предност, идентична су правилима одређеним за Посебно одељење Вишег суда у Београду за организовани криминал.

Уколико је поступајући суд одредио притвор, као једну од мера за обезбеђење присуства окривљеног и несметано вођење кривичног поступка, према лицу за које постоји основана сумња да је починио кривично дело из члана 3. Закона, одредбом члана 10. Закона прописано је да се исти издржава у Посебној притворској јединици Окружног затвора у Београду.

У погледу максималног износа плате коју могу остварити запослени у државним органима надлежним за поступање у предметима кривичних дела организованог криминала и тероризма задржано је решење предвиђено у важећем закону, а исто важи и за прописано право судиjа рaспoрeђeних у пoсeбнo oдeљeњe Вишeг судa за организовани криминал, пoсeбнo oдeљeњe Aпeлaциoнoг судa за организовани криминал, као и Tужиоца и њeгoве зaмeнике, на стаж осигурања са увећеним трајањем.

Глава III. Закона уређује организацију и надлежност државних органа у сузбијању корупције. Чланом 13. Закона прописано је да су посебна одељења виших јавних тужилаштава за сузбијање корупције, Министарство унутрашњих послова ̶ организациона јединица надлежна за сузбијање корупције и посебна одељења виших судова за сузбијање корупције надлежни за поступање у кривичним делима из члана 2. Закона. Дакле, за поступање у предметима из члана 13. Закона оснивају се четири центра, у виду посебних одељења Виших тужилаштава на територији четири Апелациона јавна тужилаштва, односно посебна одељења виших тужилаштава у Београду, Краљеву, Нишу и Новом Саду за сузбијање корупције.

Руковођење радом посебног одељења вишег јавног тужилаштва уређено је одредбом члана 15. Закона, а руковођење радом Посебног одељења вишег суда за сузбијање корупције уређено је одредбом члана 18. Закона

Чланом 16. Закона предвиђено је да полицијске послове у вези са кривичним делима из члана 13. Закона обављати Министарство унутрашњих послова – организациона јединица надлежна за сузбијање корупције и то тако што ће се у оквиру предметне организационе јединице одредити по један полицијски службеник који ће имати улогу координатора надлежних јединица полиције.

Како је један од основих циљева који се жели постићи применом овог закона јачање капацитета јавног тужилаштва, односно обезбеђивање адекватних ресурса јавног тужилаштва и судова за поступање у случајевима корупције, овим Законом се први пут уводи појам финансијске форензике, као мултидисциплинарне области која обједињује сва економска знања. Одредбом члана 19. Закона прописана је могућност образовања службе финансијске форензике. Финансијски форензичар је лице које помаже јавном тужиоцу у анализи токова новца и финансијских трансакција у циљу кривичног гоњења, а које поседује посебна знања из области финансија, рачуноводства, ревизије, банкарског, берзанског и привредног пословања и које је завршило специјализовану обуку у Правосудној акедимији из области кривичног права. Што се тиче питања начина пријема финансијских форензичара у јавна тужилаштва и начина провере поседовања посебних знања, предвиђено је да се питања ближе уредити актом Републичког јавног тужиоца.

Глава V. Закона уређује унапређени систем сарадње репресивних са другим државним органима кроз новине у виду увођења службеника за везу и ударних група. Круг државних органа и организација који су дужни да одреде службенике за везу ради остваривања сарадње и ефикаснијег достављања података тих органа и организација Тужилаштву за организовани криминал и посебних одељења виших јавних тужилаштва, таксативно је одређен одредбом члана 20. Закона. Дужност одређивања службеника за везу може постојати и код других државних органа и организација који нису таксативно наведени, уколико такав захтев постави надлежни јавни тужилац. Прописана је могућност привремено преместити службеника за везу у Тужилаштво за организовани криминал и посебно одељење вишег јавног тужилаштва за сузбијање корупције, а све на захтев надлежног јавног тужиоца.

С друге стране, поред горе наведеног механизма који омогућава ефикасну хоризонталну и вертикалну сарадњу репресивних органа са другим државним органима, инситуцијама, регулаторним и надзорним телима, Закон прописује могућност оснивања још једног напредног алата за разрешење нарочито сложених питања. У питању су ударне групе оформљене ради остварења заједничкoг циља, у чији састав улазе стручњаци различитих профила, све у зависности од области траженог деловања. Њихов рад и постојање је временски органичено, те се исцрпљује реализацијом задатака ради којих су оформљене. Образовање ударне групе, руковођење групом и њен састав уређени су у чл. 21. до 23. Закона.

У циљу обезбеђивања континуираног усавршавања носилаца правосудних функција и припадника полиције, одредбом члана 24. Закона прописана је дужност похађања сталне обуке коју организује Правосудна академија било самостално било у сарадњи са другим институцијама.

Лица која врше функцију, односно обављају послове и задатке у државним органима и посебним организационим јединицама из чл. 4. и 13. Закона подлежу провери имовног стања и безбедоносној провери. Закон не установљава искључиво проверу имовног стања само лица која врше функцију, односно обављају послове и задатке у државним органима и посебним организационим јединицама из чл. 4. и 13. Закона, већ и проверу имовног стања повезаних лица. Под провером имовног стања подразумева се обавеза достављања потпуних и тачних података о имовини, пре ступања на функцију односно рад, при чему се, као што је наведено, ова обавеза простире и на податке о имовини повезаних лица, односно супружника или ванбрачног партнера, као и малолетне деце уколико живе у истом породочном домаћинству. С друге стране, министарство надлежно за унутрашње послове и Безбедносно-информативна агенција могу обавити безбедоносно проверавање лица која врше функцију, односно обављају послове и задатке у државним органима и посебним организационим јединицама из чл. 4. и 13. Закона, без њиховог знања и то пре ступања на рад, односно функцију, током вршења функције, односно обављања послова, као и годину дана по престанку вршења функције, односно обављања послова.

Посебна пажња посвећена је заштити података, те је због сложености предмета и опасности од ометања рада надлежних државних органа, императивном одредбом члана 27. Закона прописано да су сва лица која извршавају послове и задатке у оквиру надлежности државних органа у сузбијању кривичних дела из члана 2. Закона, дужна да податке и сазнања до којих дођу приликом обављања тих послова и задатака чувају као тајне податке, у складу са прописима који уређују тајност података, као и да се без одобрења надлежног јавног тужиоца не могу јавно износити подаци из предистражног поступка и истраге у поступцима за кривична дела из члана 2. Закона.

У Глави IX. Закона - Прелазне и завршне одредбе (чл. 28. до 33) уређен је наставак рада постојећих органа и почетак рада нових органа који се Законом образују, прецизирана примена закона у односу на надлежности служби безбедности, окончање започетих поступака, рок за доношење подзаконских прописа, а такође је одређено да даном почетка примене Закона престаје да важи Закон о организацији и надлежности државних органа у сузбијању организованог криминала, корупције и других посебно тешких кривичних дела („Службени гласник РС”, бр. 42/02, 27/03, 39/03, 67/03, 29/04, 58/04 – др. закон, 45/05, 61/05, 72/09, 72/11 – др. закон, 101/11 – др. закон и 32/13).

Имајући у виду време потребно за успостављање нове организационе структуре репресивних органа завршном одредбом члана 33. Закона нужно је одређен *vacatio legis,* те је прописано да закон почиње да се примењује 1. марта 2018. године.

**IV. ФИНАНСИЈСКА СРЕДСТВА ПОТРЕБНА ЗА ПРИМЕНУ ЗАКОНА**

За спровођење овог закона потребно је обезбедити одређена додатна средства у буџету Републике Србије, почев од 2018 године, када је планирана примена овог закона.

Процена потребних додатних средстава извршена је на основу следећих квалитативних елемената (описних елемената) за буџетирање:

Kao полазнa основa је коришћена посебно израђена Анализа организационе структуре, капацитета и овлашћења државних органа у борби против организованог криминала и корупције, са посебним освртом на кривична дела са коруптивним елементом, која су прописана Кривичним закоником. На основуброја коруптивних предмета и лица у основним и вишим јавним тужилаштвима са подручја сва четири апелациона јавна тужилаштва (подаци за 2014. годину), као и Тужилаштва за организовани криминал, стања оптерећености заменика јавног тужиоца у Вишем јавном тужилаштву у Београду, Новом Саду, Крагујевцу и Нишу, Првом основном јавном тужилаштву у Београду, Основном јавном тужилаштву у Новом Саду, Крагујевцу и Нишу, броју пријављених лица за коруптивна кривична дела која би могла прећи из подручних основних и виших јавних тужилаштва у надлежност четири нова одељења за борбу против корупције, те броју пријављених лица за коруптивна кривична дела у раду у Вишем јавном тужилаштву у Београду, Новом Саду, Крагујевцу и Нишу, Првом основном јавном тужилаштву у Београду, Основном јавном тужилаштву у Новом Саду, Краљеву и Нишу, према новој надлежности, утврђена је процена потребних ресурса и одговарајући обим буџетских средстава, као и њихова динамика реализације по годинама у периоду од 2018. до 2021. године.

На основу приказаних података из ове анализе, припремљен је финансијски аспект образложења овог закона.

При процени обима потребних људских ресурса за поступање у предметима из члана 13. Закона, односно формирања четири центра за сузбијање корупције, неопходно је уважавање одређених претходних битних чињеница, међу којима, нарочито: стање попуњености садашњих кадровских капацитета јавнотужилачке функције у Републици Србији, стање обима послова у овој области и његово повећавање, финансијски аспект јавнотужилачке функције и њен позитиван утицај на буџет, финансијски однос буџетског улагања у повећање капацитета и остварење користи не само за јавнотужилачку функцију, већ и за буџет Србије, односно укупан јавни сектор, привреду и грађане Републике, а и билансне могућности буџета Републике Србије за издвајање средстава за ове намене.

Како се ради о основном циљу који се жели постићи применом овог закона, а то је јачање капацитета јавног тужилаштва, односно обезбеђивање адекватних ресурса јавног тужилаштва и судова за поступање у случајевима корупције, овим Законом се први пут уводи и коришћење финансијске форензике, као мултидисциплинарне области која обједињује сва економска знања и подразумева неопходно ангажовање одређеног броја стручњака форензичке струке.

Посебно важан елемент финансијског аспекта јавнотужилачке функције у овом сегменту борбе против корупције су подаци којима располаже Републичко јавно тужилаштво, а односе се на укупан износ прибављене користи, причињене штете, односно финансијске користи и одузете имовине, финансијске штете, према којима се тај укупан износ, за 2015. годину и део 2016. године креће око цифре од 107 милијарди динара или 868,9 милиона €, са тенденцијом сталног повећавања, што се ближи износу од око 1 милијарде € само за ове две године.

Поређења ради, у Буџету Републике Србије за 2016. годину близу висине ове цифре (107 милијарди динара, колико је евидентиран директан финансијски обухват јавнотужилачке функције у овом моменту), су предвиђена средства за укупне субвенције привреди у износу од 86 милијарди динара, или овај износ (107 милијарди динара) је скоро 3 пута већи од годишњих прихода буџета од царине ( 35 милијарди динара), или овај износ је већи од укупног прихода од ПДВ у земљи (91 милијарда динара), или је скоро 3 пута већи од свих трансфера општинама и градовима у Републици Србији (33 милијарде динара) или укупна издвајања за сву социјалну заштиту из Буџета Републике Србије (дечија заштита, борачко-инвалидска заштита, ученички и студентски стандард, избегла и расељена лица, транзициони фонд, остала соц. заштита) су само за 9 милијарди мања од овог износа. Кад је у питању однос ове цифре (107 милијарди динара) и издатака за судство, на пример, ова цифра је преко 5 пута већа издвајања за све судове из буџета Републике за 2016. годину, која су око 19 милијарди динара, а овај износ (107 милијарди динара) је око 27 пута већи од годишњих буџетских издатака за јавна тужилаштва који су око 4 милијарде динара.

У односу на ову цифру укупног износа прибављене користи, причињене штете, односно финансијске користи и одузете имовине, финансијске штете ( 107 милијарди динара, односно приближно 1 милијарде €), са тенденцијом сталног повећавања, укупна издвајања на терет буџета Републике Србије за финансирање људских ресурса и других трошкова неопходних за спровођење овог закона износе, и то:

- у 2018. години 89.066.164 динара ( 724.115 €[[1]](#footnote-1));

- у 2019. години 131.801.244 динара ( 1.071.555 €), односно додатно 42.735.000 динара (347.440 €);

- у 2020. години 174.536.324 динара ( 1.418.995 €), односно додатно 42.735.000 динара (347.440 €), а

- у 2021. години 217.271.404 динара (1.766.434 €) односно додатно 42.735.000 динара (347.440 €).

Укупан износ расхода за примену овог закона, према исказаним подацима је 612.675.136 динара (4.981.099 €), што је око пола процента (0,57%) од износа од 107 милијарди динара (868.856.830,32 €) прибављене користи, причињене штете, односно финансијске користи и одузете имовине, финансијске штете за 2015. годину и део 2016. године у области организованог криминала и корупције.

Процена потребног броја заменика јавних тужилаца за формирање четири нова одељења и динамика њиховог попуњавања, пројектована је и на основу укупног броја лица у постојећим предметима (22.957 лица), односно преноса надлежности и броја лица у нова четири одељења (преноси се укупно 12.779 лица или више од половине односно 55,7% лица за процесуирање у новим одељењима).

Уважавајући ограничени билансни простор Буџета Републике Србије, односно немогућност да у једној или две године обезбеди сва потребна финанијска средства, према процењеним приоритетима је предложена динамика обезбеђења потребних људских ресурса и то првенствено прерасподелом у оквиру постојећег броја заменика јавних тужилаца, као и пријемом нових заменика јавног тужиоца, пријемом припадајућег броја стручних сарадника (на 2,5 заменика јавног тужиоца 1 стручни сарадник и на 2 заменика 1 записничар).

Процењене потребе за људским ресурсима територијално по одељењима, у периоду 2018. до 2021. године су приказане у следећој табели:

|  |  |  |  |  |  |  |
| --- | --- | --- | --- | --- | --- | --- |
| Р.  бр. | Назив апелације | Динамика и број потребног особља у периоду 2018-2021.година | | | | |
| 2018 | 2019 | 2020 | 2021 | укупно |
| **1** | **2** | **3** | **4** | **5** | **6** | **7** |
| **1.** | **Београд, укупно, од чега:** | 49 | 10 | 10 | 10 | 79 |
| 1.1. | Заменици јавног тужиоца | 25 | 5 | 5 | 5 | 40 |
| 1.2. | Тужилачки помоћници | 10 | 2 | 2 | 2 | 16 |
| 1.3. | Записничари | 14 | 3 | 3 | 3 | 22 |
| **2.** | **Нови Сад, укупно, од чега:** | 38 | 7 | 7 | 7 | 59 |
| 2.1. | Заменици јавног тужиоца | 20 | 3 | 3 | 3 | 29 |
| 2.2. | Тужилачки помоћници | 8 | 2 | 2 | 2 | 14 |
| 2.3. | Записничари | 10 | 2 | 2 | 2 | 16 |
| **3.** | **Краљево, укупно, од чега:** | 29 | 5 | 5 | 5 | 44 |
| 3.1. | Заменици јавног тужиоца | 15 | 2 | 2 | 2 | 21 |
| 3.2. | Тужилачки помоћници | 6 | 1 | 1 | 1 | 9 |
| 3.3. | Записничари | 8 | 2 | 2 | 2 | 14 |
| **4.** | **Ниш, укупно, од чега:** | 29 | 5 | 5 | 5 | 44 |
| 4.1. | Заменици јавног тужиоца | 15 | 2 | 2 | 2 | 21 |
| 4.2. | Тужилачки помоћници | 6 | 1 | 1 | 1 | 9 |
| 4.3. | Записничари | 8 | 2 | 2 | 2 | 14 |
| **5.** | **Остали службеници, укупно, од чега:** | 17 | 0 | 0 | 0 | 17 |
|  | **Форензичари** | 5 | 0 | 0 | 0 | 5 |
|  | **Службеници  писарнице** | 12 | 0 | 0 | 0 | 12 |
|  | **Заменици јавног тужиоца, укупно** | **75[[2]](#footnote-2)** | **12** | **12** | **12** | **36** |
|  | **Тужилачки помоћници, укупно** | **30** | **6** | **6** | **6** | **48** |
|  | **Записничари, укупно** | **40** | **9** | **9** | **9** | **67** |
|  | **Укупно:** |  |  |  |  |  |
| **1.** | **Заменици јавног тужиоца** | **75[[3]](#footnote-3)** | **12** | **12** | **12** | **36** |
| **2.** | **Тужилачки помоћници** | **30** | **6** | **6** | **6** | **48** |
| **3.** | **Записничари** | **40** | **9** | **9** | **9** | **67** |
| **4.** | **Форензичари** | **5** | **0** | **0** | **0** | **5** |
| **5.** | **Службеници  писарнице** | **12** | **0** | **0** | **0** | **12** |
|  | **Укупно ( 1+2+3+4+5)** | **87** | **27** | **27** | **27** | **168** |

С обзиром да у 2018. години примена закона почиње на крају првог квартала ( 1. марта 2018. године), процењено је да, у овој првој години примене закона треба извршити прерасподелу постојећих људских ресурса, а то пре свега заменика јавних тужилаца (укупно 75 заменика јавног тужиоца - Београд 25, Нови Сад 20, Краљево 15 и Ниш 15), без пријема нових заменика јавног тужиоца у 2018. години, за ова четири нова одељења. Међутим, у 2018. години планира се запошљавање 30 тужилачких помоћника и 40 записничара, 5 форензичара и 12 службеника за потребе четири писарнице (4 са вишом и 8 са средњом спремом), што укупно износи 87 људи у овој години, а у наредне три године (2019. 2020. и 2021. години) планирано је запошљавање: по 12 заменика јавног тужиоца (Београд 5, Нови Сад 3, Краљево 2 и Ниш 2), по 6 тужилачких помоћника и по 9 записничара, или укупно за три следеће године, 36 заменика јавних тужилаца, 48 тужилачких помоћника и 67 записничара или укупно у периоду 2018. до 2021. године 168 људи, са прорачунима према наведеним одговарајућим коефицијентима (бруто плати), а у складу са буџетским прописима, а што према попуњеним одговарајућим ПФЕ обрасцима за 2018. годину и прорачунима за наредне године, изгледа овако:

|  |  |  |  |  |  |  |
| --- | --- | --- | --- | --- | --- | --- |
| **У динарима** | | | | | | |
| **Р. бр.** | **Врста људ ских ресурса/ износи у дин.** | **2018** | **2019** | **2020** | **2021** | **укупно** |
| **1** | **2** | **3** | **4** | **5** | **6** | **7** |
| **1.** | **Љ.ресурси** |  |  |  |  |  |
| **1.1.** | **Заменици  јавног  тужиоца** | **0** | **12** | **12+12** | **12+12+12** | **36** |
|  | **Износ** | **0** | **32.258.000** | **64.516.000** | **96.774.000** | **193.548.000** |
| **1.2.** | **Тужилачки  помоћници** | **30** | **30+6** | **30+6+6** | **30+6+6+6** | **48** |
|  | **Износ** | **32.933.520** | **39.520.224** | **46.106.928** | **52.693.632** | **171.254.304** |
| **1.3.** | **Записничари** | **40** | **40+9** | **40+9+9** | **40+9+9+9** | **67** |
|  | **Износ** | **17.290.560** | **21.180.936** | **25.071.312** | **28.961.688** | **92.504.496** |
| **1.4.** | **Остали  службеници:** |  |  |  |  |  |
| **14.1.** | **Форензичари** | **5** | **5** | **5** | **5** | **5** |
|  | **Износ** | **9.051.900** | **9.051.900** | **9.051.900** | **9.051.900** | **36.207.600** |
| **1.4.2.** | **Службеници  писарнице** | **12** | **12** | **12** | **12** | **12** |
|  | **Износ** | **5.885.184** | **5.885.184** | **5.885.184** | **5.885.184** | **23.540.736** |
|  | **Свега 1.** |  |  |  |  |  |
|  | **Број** | **87** | **87+27** | **87+27+27** | **87+27+27+27** | **168** |
|  | **Износ** | **65.161.164** | **107.896.244** | **150.631.324** | **193.366.404** | **517.055.136** |
| **2.** | **Остали  расходи** |  |  |  |  |  |
| **2.1.** | **Закупнина** | **11.905.000** | **11.905.000** | **11.905.000** | **11.905.000** | **47.620.000** |
| **2.2.** | **Текући расходи** | **12.000.000** | **12.000.000** | **12.000.000** | **12.000.000** | **48.000.000** |
|  | **Свега 2.** | **23.905.000** | **23.905.000** | **23.905.000** | **23.905.000** | **95.620.000** |
| **5.7.** | **Укупно (1+2)** | **89.066.164** | **131.801.244** | **174.536.324** | **217.271.404** | **612.675.136** |

Сходно члану 19. Закона, за прописану могућност образовања службе финансијске форензике, неопходно је да се изврши пријем 5 финансијских форензичара у 2018.години (висока спрема), као и формирање писарница у сваком од четири одељења, с тим што би у Београду у Новом Саду било запослено по 4 службеника у писарници (по 3 запослена са средњом спремом и 1 руководилац писарнице - виша спрема), а у Краљеву и Нишу по два службеника (по 1 са средњом спремом и по 1 са вишом школском спремом), што укупно износи 12 службеника у четири писарнице, са прорачунима према одговарајућим коефицијентима за наведени ниво школске спреме, а у складу са буџетским прописима.

Када су остали људски ресурси у питању, процењено је следеће:

- да се из расположивог броја, без посебних додатних средстава могу прераспоредити запослени за поступање у складу са чланом 16. Закона, како је предвиђено да се у оквиру министарства надлежног за унутрашње послове образује организациона јединица надлежна за сузбијање корупције ради обављања полицијских послова у вези са кривичним делима из члана 13. Закона (четири полицијска одељења са седиштима која су идентична седиштима виших јавних тужилаштава у оквиру којих су образују посебна одељења);

- да се из расположивог броја, без посебних додатних средстава могу прераспоредити запослени за предвиђену новину у виду увођења службеника за везу и ударних група;

Када су у питању остали трошкови, процењује се да би за примену Закона додатно требало обезбедити још по 1.000.000 динара месечно ( 12.000.000 динара годишње), почев од 2018. године, преко Државног већа тужилаца, за остале текуће трошкове за рад јавних тужилаштава.

Када су у питању пословни простори за смештај људског особља планирано је следеће:

- у Београду, рентирање пословног простора до завршетка реконструкције зграде Палата правде ( 2019. година);

- у Новом Саду, рентирање пословног простора до завршетка изградње палате правде која почиње 2018. године;

- у Краљеву, рентирање пословног простора до коначног решења, а

- у Нишу - реалокација постојећих капацитета и прерасподела постојећег пословног простора у згради Апелационог суда.

Укупни трошкови закупнине за наведене локације процењени су на износ од 11.905.000 динара годишње.

Трошкови информационо комуникационог система и других припадајућих потреба решаваће се у склопу одговарајућих прорачуна за развој јединствене инфраструктуре информационог система и централног софтверског решења за сва тужилаштва у Републици Србији.

Трошкови обука и других неопходних едукација извршиће се у оквиру плана и програма Правосудне академије и донаторских средстава.

Имајући изнето у виду, за спровођење овог закона је потребно обезбедити средства по годинама, и то:

- у 2018. години, потребна су буџетска средства у укупном износу од 89.066.164 динара, од чега за плате нових запослених у укупном износу од 65.161.164 динара и остале расходе, укупно 23.905.000 динара, од чега за закупнине 11.905.000 динара и друге текуће расходе за рад ових органа 12.000.000 динара;

- у 2019. години, потребна су буџетска средства у укупном износу од 131.801.244 динара, од чега за плате запослених у претходној години и нових запослених у укупном износу од 107.896.244 динара и остале расходе, укупно 23.905.000 динара, од чега за закупнине 11.905.000 динара и друге текуће расходе за рад ових органа 12.000.000 динара или за 42.735.000 динара (347.440 €) више у односу на претходну годину;

- у 2020. години, потребна су буџетска средства у укупном износу од 174.536.324 динара, од чега за плате запослених у претходне две године и и нових запослених у укупном износу од 150.631.324 динара и остале расходе, укупно 23.905.000 динара, од чега за закупнине 11.905.000 динара и друге текуће расходе за рад ових органа 12.000.000 динара, или за 42.735.000 динара (347.440 €) више у односу на претходну годину, а

- у 2021. години, потребна су буџетска средства у укупном износу од 217.271.404 динара, од чега за плате запослених у претходне три године и нових запослених у укупном износу од 193.366.404 динара и остале расходе, укупно 23.905.000 динара, од чега за закупнине 11.905.000 динара и друге текуће расходе за ових органа 12.000.000 динара или за 42.735.000 динара (347.440 €) више у односу на претходну годину.

Из овога произилази да укупна средства за спровођење овог закона у 2018, 2019, 2020. и 2021. години износе 612.675.136 динара, од чега за плате 517.055.136 динара, а за остале трошкове 95.620.000 динара, при чему за закупнине 47.620.000 динара и 48.000.000 динара за друге текуће расходе за рад ових органа.

**V. РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ**

Предлаже се да се закон донесе по хитном поступку због испуњења међународних обавеза Републике Србије преузетих у процесу придруживања Европској унији.

1. курс за 1€=123 РСД [↑](#footnote-ref-1)
2. Овај број заменика јавног тужиоца се у 2018. години обезбеђује прерасподелом постојећег броја, без пријема нових [↑](#footnote-ref-2)
3. Овај број заменика јавног тужиоца се у 2018. години обезбеђује прерасподелом постојећег броја, без пријема нових [↑](#footnote-ref-3)